Laupäeval kogunevad maanteemuuseumisse erilised autod
Märkamaks ja tunnustamaks meie maanteedel liikuvaid erilisi sõiduvahendeid, kutsub Eesti Maanteemuuseum kõiki autoomanikke, kes on oma sõidumasina kas ümber ehitamise või ise valmistamise teel visuaalselt silmatorkavaks muutnud, 20. augustil maanteemuuseumisse tähistama 115 aasta möödumist esimesest autoesitlusest Eestis.
Janne Eespäeva ümberehitatud ZAZ. Foto: Eesti Maanteemuuseumi kogud
20. augustil valitakse maanteemuuseumis külastajate abiga välja kõige erilisem masin ning autasustatakse fotokonkursi „Maanteede Uhkus“ võitjat. Väärika tiitli saab Janne Eespäeva ümberehitatud ZAZ 965A, mis koos omapärase järelkäruga kokku moodustavad poolteist Maanteemuhku.
Erilisi autosid saab maanteemuuseumis näha alates kl 13. Kl 15.30 toimub külastajate lemmiku väljakuulutamine ja võitjate autasustamine. Oma tegemisi tutvustavad Addinol (kes on välja pannud eriauhinnad), samuti Eesti Rallikrossi Komitee ja rallikrossi meeskond Reinsalu Sport, kes on maanteemuuseumis koos Division1 klassis sõitva Škoda Fabia WRC-ga.
Erilisi autosid pääseb vaatama muuseumipiletiga, päevakava leiab maanteemuuseumi kodulehelt http://muuseum.mnt.ee